Rowers brand los op polisie in Johannesburg | Netwerk24
Rowers brand los op polisie in Johannesburg
08 Maart 2019 11:08
Twee polisielede is in 'n stabiele toestand in die hospitaal nadat rowers op hulle in Langlaagte, Johannesburg geskiet het.
Two @SAPoliceService members shot and wounded in Langlaagte JHB. pic.twitter.com/7d3l8XfwKf
Die polisielede het Donderdagmiddag 'n motor wat glo in 'n rooftog gebruik is, agternagesit. Die insittendes het op die hoek van Main Reef- en Vogtstraat op die polisie losgebrand.
In die oor-en-weer-skietery is een van die polisielede in die skouer gewond. Die tweede lid het kopbeserings opgedoen wat veroorsaak is toe die motorruit se glas aan skerwe geskiet is.
Kol. Brenda Muridili sê 'n derde polisielid wat ook op die toneel was, is nie beseer nie.
Die rowers het weggekom, en genl. Khehla Sitole, nasionale polisiekommissaris, het die polisie 72 uur gegee om die skuldiges vas te trek.
'n Polisielid klim uit sy voertuig met bloed wat teen sy arms afloop nadat 'n skietery Donderdagmiddag tussen die polisie en rowers in Johannesburg uitgebreek het.